Օրինակ' եթե խոստովաներ, թե ինչպես է մի անգամ փարձել ինքնասպան լինել, ինչպե՞ս կպատասխաներ Արմանուշը: Ասյան այդ տհաճ իրադարձությունից երկու դաս առավ: Առաջինը՝ խենթ մորաքրոջ հաբերը կուլ տալը կյանքին վերջ դնելու ամենալավ տարբերակը չէ: Երկրորդ՝ եթե ուզում ես ինքնասպան լինել, պետք է ձեռքիդ տակ մի պատճառ ունենաս, որովհետև նորից ու նորից բոլորից լսելու ես «ԻՆՉՈ՞Ի» հարցը: Ինչո՞ւ որոշեցիր ինքնասպան լինել: Եթե պատասխան չունես, գործերդ լավ չեն: Համենայնդեպս, հարցը տվողին չես կարող բավարարել: Կարո՞ղ էր խոստովանել, որ մինչև օրս պատասխանը չի գտել, որ իր ներաշխարհի համար չափազանց երիտասարդ, չափազանց զայրացած, չափազանց զգացմունքային է: Սրանցից ո՞ր մեկը կարևոր կլիներ Արմանուշի համար: Իսկ եթե ասեր, որ վերջերս կայունության և հանդարտության ճանապարհով է ընթանում և արդեն մի տղամարդու հետ է հանդիպում, բայց նա էլ ամուսնացա՞ծ է: Որ վաղուց ամուսնացած տղամարդու սիրուհի է, որ սեքսի և թմրանյութի միջոցով փորձում են փախչել իրենց միայնության ջրհորից, և դրա համար են հանդիպում: Կարճ ասած, ինչպե՞ս կարող էր բացատրել Արմանուշին, որ ինքն իսկական փորձանք է: